text:
Ko te whakawhiti kōrero me te mahi tahi te kaupapa nui mō te huihuinga i waenganui i ētehi o te hunga o te Pāti Mana me te Pāti Māori, i te rā nei i hui tahi rātou ki te marae o Waatea, ahakoa kāore te hui i karangahia e ngā kaiarahi o ia Pāti, kei a Hone-Haunui Rapana ngā whakamahuki.
He tini ngā kaupapa i whakaara ake, engari ko te whakawhiti kōrero ki te hapai i ngā hapori Māori te take matua.
Geoff Haimona Tukua says, “We're not here to dictate the movement, nor to take over, today is about coming together.”
Kāore a Hone Harawira i hiahia te korero mai kia mātou, engari hei tā Naida Glavsih, Heamana o te Pāti Māori, "Mehemea ka whakaara ake he huihuinga i waenganui i ngā rōpū e rua nei, me whakamana e te Kaunihera me ngā Pouwhakahaere i te tuatahi, ā kaore anō kia whēra."
I korerohia ngā take mō te Ture whenua me ngā take a whare.


c: text/html

text:
Deuteronomy 281 A tenei ake, ki te ata whakarongo koe ki te reo o Ihowa, o tou Atua, ki te mau ki te mahi i ana whakahau katoa e whakahau atu nei ahau i tenei ra ki a koe, na ka whakanui a Ihowa, tou Atua, i a koe ki runga ake i nga iwi katoa o te whenua: 2 A ka tae mai enei manaaki katoa ki a koe, ka hopu i a koe, ki te whakarongo koe ki te reo o Ihowa, o tou Atua. 3 Ka manaakitia koe i roto i te pa, ka manaakitia hoki koe i te mara. 4 Ka manaakitia nga hua o tou kopu, me nga hua o tou oneone, me nga hua o au kararehe, nga uri o au kau, me nga kuao o au hipi. 5 Ka manaakitia tau kete me tau pokepokenga paraoa. 6 Ka manaakitia koe ina haere mai, ka manaakitia hoki ina haere atu. 7 Ka meinga e Ihowa ou hoariri e whakatika ana ki a koe kia tukitukia i tou aroaro: kotahi ano te ara e puta mai ai ratou ki a koe, a e whitu nga ara e rere atu ai ratou i tou aroaro. 8 Ka whakahau a Ihowa i te manaaki mou, mo ou whare taonga, mo nga mea katoa hoki e toro atu ai tou ringa; a ka manaaki ia i a koe ki te whenua ka homai nei e Ihowa, e tou Atua, ki a koe. 9 Ka whakatuturutia koe e Ihowa hei iwi tapu mana, ka peratia me tana i oati ai ki a koe; ki te mau koe ki nga whakahau a Ihowa, a tou Atua, ki te haere i ana huarahi. 10 A ka kite nga iwi katoa o te whenua kua huaina iho te ingoa o Ihowa ki a koe; a ka wehi i a koe. 11 A ka whakanui rawa a Ihowa i te pai mou, ka whai hua hoki tou kopu, ka whai hua au kararehe, ka whai hua tou oneone, i te whenua i oati ai a Ihowa ki ou matua kia hoatu ki a koe. 12 Ka whakatuwheratia e Ihowa ki a koe tana taonga pai, te rangi hei homai i te ua ki tou whenua i tona po ano, hei manaaki hoki i nga mahi katoa a tou ringa: a ka tuku moni atu koe ki nga iwi maha, e kore ano koe e tango i te moni tarewa. 13 A ka meinga koe e Ihowa hei upoko, e kore hoki e waiho hei hiku; ki runga anake koe, a kahore ki raro; ki te whakarongo koe ki nga whakahau a Ihowa, a tou Atua, e whakahau atu nei ahau i tenei ra ki a koe, a ka puritia e koe, ka mahia; 14 Ki te kore e peka atu i tetahi o nga kupu e whakahau nei ahau i tenei ra ki a koe, ki matau ranei, ki maui ranei, whai ai ki nga atua ke, mahi ai ki a ratou. 15 Engari ki te kore koe e whakarongo ki te reo o Ihowa, o tou Atua, e mau hoki ki te mahi i ana whakahau katoa, i ana tikanga, e whakahau atu nei ahau i tenei ra ki a koe; na ka tae mai ki a koe, ka hopu i a koe, enei kanga katoa. 16 Ka kanga koe i te pa, ka kanga koe i te mara. 17 Ka kanga tau kete me tau pokepokenga paraoa. 18 Ka kanga te hua o tou kopu, me te hua o tou oneone, te uri o au kau, me nga kuao o au hipi. 19 Ka kanga koe i tou haerenga mai, ka kanga hoki koe i tou haerenga atu. 20 Ka tukua e Ihowa ki a koe te kanga, te tuatea me te whakatupehupehu, ki nga mea katoa e toro atu ai tou ringa ki te mahi, kia ngaro ra ano koe, kia hohoro ra ano te mate atu; mo te kino o au mahi, i whakarere nei koe i ahau. 21 Ka meinga e Ihowa te mate uruta kia piri tonu ki a koe, kia whakapotoa atu ra ano koe e ia i runga i te whenua e haere atu na koe ki reira ki te tango. 22 Ka whiua koe e Ihowa ki te kohi, ki te kirika, ki te mumura, ki te toronga nui, ki te hoari, ki te tauraki, te hopurupuru; a ka whai ena i a koe a ngaro noa koe. 23 A ka whakaparahi tou rangi i runga i tou mahunga, ka whakarino hoki te whenua i raro i a koe. 24 Ka homai e Ihowa hei ua mo tou whenua te puehu me te nehu: ka rere iho taua mea i te rangi ki runga ki a koe, kia ngaro ra ano koe. 25 Ka mea a Ihowa kia patua koe ki te aroaro o ou hoariri: kotahi ano te ara e haere atu ai koe ki a ia, a e whitu nga ara e rere ai koe i tona aroaro: a ka makamakaia haeretia koe i waenganui o nga rangatiratanga katoa o te whenua. 26 A ka ai tou tinana mate hei kai ma nga manu katoa o te rangi, ma nga karaehe hoki o te whenua, a kahore he tangata hei whakawehi atu i a ratou. 27 Ka patu a Ihowa i a koe ki te tuwhenua o Ihipa, ki nga pukupuku, ki te papaka, ki te waihakihaki hoki, e kore nei koe e taea te rongoa. 28 Ka patu a Ihowa i a koe ki te porangi, ki te matapo, ki te ngakau pohehe: 29 A ka whawha koe i te tino awatea, ka pera me te tangata matapo e whawha nei i roto i te pouri, a e kore e whiwhi i ou huarahi: a ka waiho koe hei tukinotanga kautanga, hei murunga i nga ra katoa, a kahore he kaiwhakaora mou. 30 Ka taumau koe i te wahine, a he tangata ke mana ia e moe: ka mahi koe i te whare, a e kore koe e noho ki roto: ka whakato koe i te mara waina, a e kore koe e kai i ona hua. 31 Ka patua tau kau i mua i ou kanohi, a e kore koe e kai i tetahi wahi ona: ko tau kaihe ka pahuatia atu i tou aroaro, e kore e whakahokia ki a koe: ko au hipi ka hoatu ma ou hoariri, a kahore ou tangata hei whakaora i a koe. 32 Ko au tama me au tamahine ka hoatu ki te iwi ke, a ka matawaia ou kanohi i te tirohanga ki a ratou, a pau noa te ra: kahore hoki he kaha i tou ringa. 33 Ko nga hua o tou oneone me tou uauatanga katoa, ka kainga e tetahi iwi kihai nei i mohiotia e koe; a hei tukinotanga kautanga koe, hei kurunga i nga ra katoa: 34 A ka haurangi koe i te kitenga a ou kanohi e kite ai koe. 35 Ka patu a Ihowa i a koe, i nga turi, i nga waewae, ki te tuwhenua kino e kore e taea te rongoa, i te kapu o tou waewae, a tae noa ki tou tumuaki. 36 Ka whakaheke atu a Ihowa i a koe, i tou kingi hoki e meatia e koe hei kingi mou, ki te iwi kihai nei koe i mohio, koutou ko ou matua; a ka mahi koe i reira ki nga atua ke, ki te rakau, ki te kohatu. 37 A ka waiho koe hei miharotanga, hei whakatauki, hei taunu i roto i nga iwi katoa e kawea atu ai koe e Ihowa ki reira. 38 He nui te purapura e kawea atu e koe ki te mara, a he iti tau e kohikohi mai ai; ka pau hoki i te mawhitiwhiti. 39 Ka whakatokia e koe, ka mahia nga mara waina, ko te waina ia e kore e inumia e koe, e kore ano e whakiia nga hua; ka kainga hoki e te huhu. 40 Ka whai oriwa koe puta noa i ou rohe katoa, ko te hinu ia e kore e whakawahia e koe; no te mea ka horo nga hua o au oriwa. 41 Ka whanau he tama mau, he tamahine, otiia e kore e waiho mau; ka riro hoki ratou ki te herehere. 42 Ko au rakau katoa me nga hua o tou oneone ka pau i te mawhitiwhiti. 43 Ko te manene i roto i a koe ka kaka ake ki runga i a koe, ki runga noa atu; ko koe ia ka heke iho ki raro, a ki raro noa iho. 44 Ko ia hei homai i te moni tarewa ki a koe, ko koe ia e kore e hoatu i te mea tarewa ki a ia: ko ia hei pane, ko koe hei hiku. 45 A ka tae enei kanga ki a koe, ka whai i a koe, ka hopu ano i a koe, kia huna ra ano koe; mou kihai i whakarongo ki te reo o Ihowa, o tou Atua, kihai i mau ki ana whakahau, ki ana tikanga i whakahaua e ia ki a koe; 46 A ka piri ena ki a koe hei tohu, hei miharotanga, ki ou uri ano hoki a ake ake: 47 Mou kihai i mahi ki a Ihowa, ki tou Atua, i runga i te koa, me te ngakau hari mo te huanga o nga mea katoa: 48 Koia ka mahi koe ki ou hoariri, e tukua mai e Ihowa ki a koe, i runga i te matekai, i te matewai me te kakahukore, me te kore hoki o nga mea katoa: a ka hoatu e ia he ioka rino ki tou kaki a ngaro noa koe i a ia. 49 Ka hapainga mai e Ihowa ki a koe he iwi no tawhiti, no te pito o te whenua, ano he ekara e rere ana; he iwi e kore e mohiotia e koe tona reo; 50 He iwi mata hinana, e kore e whakapai ki te kanohi o te koroheke, e kore hoki e tohu i te taitamariki: 51 A ka kainga e ia nga hua o au kararehe, te hua hoki o tou oneone, a huna noatia koe: a e kore e toe i a ia he witi mau, he waina, he hinu ranei, nga uri ranei o au kau, me nga kuao o au hipi, a meinga ra ano koe e ia kia ngaro. 52 A ka whakapaea koe e ia i roto i ou kuwaha katoa, e whenuku noa ou taiepa teitei, kaha hoki, i whakamanamana ai koe, a puta noa i tou whenua: a ka whakapae ia i a koe i roto i ou kuwaha katoa, puta noa i tou whenua, i homai nei e Ihowa, e tou At ua, ki a koe. 53 A ka kai koe i te hua o tou kopu, i te kikokiko o au tama, o au tamahine, e homai e Ihowa, e tou Atua, ki a koe; i te whakapaenga, i te kopaninga hoki, e kopania ai koe e ou hoariri: 54 Ko te tangata whakatarapi i roto i a koutou, whakaahu noa iho, ka he tona kanohi ki tona teina, ki te wahine hoki o tona uma, a ki te morehu o ana tamariki e toe ana ki a ia: 55 E kore ai e hoatu e ia ki tetahi o ratou tetahi wahi o te kikokiko o ana tamariki, e kainga e ia, no te mea kahore he mea e toe ana ki a ia; i te whakapaenga, i te kopaninga, e kopania ai koe e ou hoariri i roto i ou kuwaha katoa. 56 Ko te wahine whakatarapi i roto i a koutou, whakaahu noa iho, e kore nei e whakamatau atu ki te whakatu i te kapu o tona waewae ki te whenua, i te whakatarapi hoki, i te whakaahu, ka kino tona kanohi ki te tane o tona uma, ki tana tama, ki tana tamahine hoki; 57 Ki tana potiki hoki e puta mai i waenganui o ona waewae, ki ana tamariki hoki e whanau i roto i a ia; ka kainga pukutia hoki e ia i te kore o nga mea katoa: i te whakapaenga, i te kopaninga, e kopania ai koe e ou hoariri i roto i ou kuwaha. 58 Ki te kahore koe e mahara kia mahia nga kupu katoa o tenei ture e tuhituhia nei ki tenei pukapuka, kia wehi koe i tenei ingoa whai kororia, ingoa whakamataku, i a IHOWA, I TOU ATUA; 59 Na ka meinga e Ihowa ou whiunga kia miharotia, me nga whiunga o ou uri, he whiunga nunui, kawenga roa hoki, me nga mate ngau kino, kawenga roa hoki. 60 A ka whakapangia ano e ia ki a koe nga mate katoa o Ihipa, i wehi ra koe; a ka piri ki a koe. 61 Me nga mate katoa me nga whiu katoa, kahore nei i tuhituhia ki te pukapuka o tenei ture, ka whakapangia e Ihowa ki a koe, a huna noatia koe. 62 A ka mahue iho koutou he hunga torutoru, koutou i rite nei ki nga whetu o te rangi te tini; no te mea kihai koe i whakarongo ki te reo o Ihowa, o tou Atua. 63 Na ka rite ki te koa o Ihowa i tana whakawhiwhinga i a koutou ki te pai, i tana whakanuinga hoki i a koutou; ka pena ano hoki te koa o Ihowa ki te mea i a koutou kia ngaro, ki te huna rawa atu i a koutou; a ka hutia atu koutou i te whenua e haer e atu nei koutou ki reira ki te tango. 64 A ka whakamararatia koe e Ihowa ki waenga i nga iwi katoa, i tetahi pito o te whenua tae noa atu ki tetahi pito o te whenua; a ka mahi koe i reira ki nga atua ke, kahore nei koe i mohio, koutou tahi ko ou matua, ki te rakau, ki te kohatu. 65 A e kore e ta tou manawa i roto i ena iwi, kahore hoki he okiokinga mo te kapu o tou waewae; engari ka homai e Ihowa ki a koe i reira he manawa hehe, he kanohi haumaruru, me te ngakau tuatea: 66 A ka tarewa noa tou ora i tou aroaro; ka wehi koe i te po, i te ao, a kahore he tuturutanga mo tou ora; 67 I te ata ka mea koe, Aue, te ahiahi noa! a i te ahiahi ka mea koe, Aue, te awatea noa! i te pawera hoki o tou ngakau e pawera ai koe, i te kitenga hoki a ou kanohi e kite ai koe. 68 A ka whakahoki a Ihowa i a koe ki Ihipa i runga kaipuke, na te huarahi i korero ra ahau ki a koe, E kore koe e kite i reira a muri ake nei: a ka hoko koutou i a koutou i reira ki o koutou hoariri hei pononga tane, hei pononga wahine, a kahore he tangata hei hoko.
Copyright information for Maori
Welcome to STEP Bible
From Tyndale House, Cambridge UK
Use the search box to find Bibles, commentaries, passages, search terms, etc. Here are some examples:
ESVGen 1
This shows how to quickly lookup a passage.
NIVESVKJVGen 1
Looking up a passage in three different translations is also easy.
ESVbrother
This asks STEP to search for the Greek word for 'brother' and show the results in the ESV.
NIVESVlandhe.sed
This example runs both a 'Hebrew word search' and a 'Text' search and shows the results in both the NIV and ESV.
ESVthroneDavidIsa-Rev
You can mix most searches. This finds any word translated as 'throne' in the Prophets and the New Testament, but only in verses concerning the topic 'David'. This excludes verses which refer to a 'throne' in other contexts.
KJVWHNUJohn 1
Interlinear Hebrew & Greek is available for some translations with grammar (and more soon). To reverse the interlinear order, click on a version abbreviation under the verse number.
© Tyndale House, Cambridge, UK - 2018

robotstxt: allowed

filter: keep


text:
LUKE 19
Sakius
1Jesus ni hano no tae iloo ki Jericho, teenaa hano iloo Ia vaaroto te matakaaina naa. 2I te saaita naa raa e mee te tanata, tana inoa ko Sakius, e noho i te matakaaina naa. Te tanata naa se tama hakamau i naa tama e aoao naa takis, aa se tama hoki e hai mane. 3A ia ni hiihai iloo maa ia ki kite maa Jesus se tama peehea, tevana iaa a Ia ni see lavaa te kite, i naa tama raa e muimui atu hakkaatoa i naa vasi Jesus, aa i aa ia hoki se tama e potopoto. 4Teenaa tere iloo ia kimua no kake ki aruna te laakau e ttapa ma se sikamo, ki kite ia i Jesus i tana saaita ma ki laka ake i te ara naa. 5I te saaita Jesus ni tae ake ki te kina te laakau raa, a Ia ki ttoka ki aruna no mee ake peelaa ki Sakius, “ Sakius, tiriho vave mai ki laro, nau ma ki hanatu no nnoho taaua i too hare i te aso nei.”
6Sakius ni hakavave no tiriho ki laro no toa a ia Jesus ki tana hare, teenaa a ia ni hiahia iloo. 7Naa tama hakkaatoa ni kkite i laaua raa ni kaamata te taumaruu i Jesus peelaa, “Te tama nei ku hano iloo no mee ma ki nnoho laaua ma te tama haisara!”
8Sakius ni masike no tuu ki aruna no mee ake peelaa ki TeAriki, “TeAriki, hakannoo mai! Nau ma ki vvae aku hekau no kauake se vasi ki naa tama e nnoho hakaaroha. Aa ki mee maa ni tama ni hakarereesia a nau no toa naa mane laatou, naa mane naa tama naa ma ki suia a nau, aa nau ma ki hakapiri ake ki haa i te kooina laatou ni toa a nau.”
9Jesus ki mee ake kiaa ia, “Naa tama i te haanauna nei e hakassaoria TeAtua i te aso nei, i te tanata nei hoki se tama i te manava Abraham. 10Ttama te Henua raa ni au no ssee aa no hakassao naa tama e mee pee ko naa sipsip e seai.”+
Te taratara i naa mane kol
(Mt 25.14-30)
11I te saaita Jesus ni taupiri ki tae ki Jerusalem raa, a Ia ni kauake hoki telaa taratara ki naa tama e hakannoo kiaa Ia. I te aa i naa tama naa ni mannatu maa te Nohorana TeAtua raa ku saaita ake koi. 12Jesus ki mee ake, “Teelaa se tama hakamaatua ni hano ki te henua e mmao ki hakanohoria a ia ma se tuku, teenaa ki ahemai a ia no tuku i tana henua. 13I tana saaita ni mee ki hano raa, a ia ni aru ki te taka sinahuru tama e heheuna iaa ia no kauake, te tama tana mane kol tokotasi. Teenaa mee ake iloo peelaa ki naa tama naa, ‘I taku saaita e hano raa, kootou ki heheunatia kootou naa mane naa, ki mmata maa e hia naa mane kootou ma ki ffuti i taku saaita ma ki ahemai.’ 14Naa tino tama iloo i tana henua naa ni lotoffaaeo iaa ia, teenaa heuna iloo aaraa tama i laatou ki oo no vanaake ki te tuku hakamaatua e noho i te henua e mmao raa peelaa, ‘Maatou see fiffai maa te tama nei e tuku i maatou.’
15“Tevana iaa te tama hakamaatua naa ni hakanohoria koi ma se tuku, teenaa ahe iloo a ia ki tana henua. I tana saaita ni tae ki tana henua raa, aru iloo ia ki naa tama e heheuna iaa ia raa ki oo ake, i aa ia e mee ma ki iloa ia maa e hia naa mane naa tama naa ni lavaa.
16“Te tama mua raa ni hanake no mee ake, ‘Te ariki, nau ni lavaa te ffuti aku mane kol e sinahuru ki too mane kol ni kaumai.’ 17Te tuku raa ki mee ake, ‘ Koe se tama e heheuna taukareka iloo! Koe nei ku tukua ki noho hakamaatua a koe i naa matakaaina e llasi e sinahuru, i te aa i aa koe ni roorosi hakaraaoi lokoi i naa tamaa mee ni kauatu nau.’
18“Te laa tama ni hanake no mee ake, ‘TeAriki, nau ni lavaa te ffuti aku mane kol e rima ki too mane kol tokotasi ni kaumai.’ 19Te tuku raa ki mee ake kiaa ia, ‘Koe ma ki noho hakamaatua i naa matakaaina e llasi e rima.’
20“Te laa tama ni hanake no mee ake, ‘TeAriki, teenei too mane kol ni kaumai; te mane kol nei ni miinia a nau iloto te tapaa maro raa no huuina ki see kiitea. 21Nau ni mataku iaa koe se tuku e haaeo. Naa mee aaraa tama e tuku raa, koe e too, aa naa mee aaraa tama e tori raa, koe e vasi.’ 22Te tuku raa ki mee ake, ‘Koe se tama e heheuna hakallika! Oo tino taratara e kaumai naa e huri ake peelaa maa koe e sara. Koe ni iloa koi maa nau se tama e hiihai maa naa tama e heheuna iaa nau raa ki heheuna hakappuru, aa maa nau e too koi te mee telaa tama e tuku, aa e vasi te mee telaa tama e tori. 23Ai koe ni see heheunatia koe naa mane naa? Ki mee raa nau ni hakaahe mai aku mane naa hakapaa ma naa tamaa mane aau ni lavaa te ffuti i taku saaita ni ahemai.’
24“Teenaa huri iloo ia no mee ake ki naa tama e ttuu i te kina naa, ‘Too te mane kol iaa ia naa no kauake ki te tama ni lavaa ana mane kol e sinahuru.’ 25Naa tama naa ki mee ake, ‘Te ariki, te tama naa ku naa mee are ana mane kol e sinahuru!’ 26Te tuku raa ki mee ake, ‘Nau ku taratara atu ki kootou: Naa tama e illoa te roorosi hakaraaoi ki aku mee ni kauake ki laatou raa, nau ma ki kauake hoki aaraa mee ki hakapaa atu ki naa mee e nnoho ma laatou; aa naa tama see illoa te roorosi hakaraaoi ki aku mee ni kauake raa, teenaa naa tamaa mee e nnoho ma laatou naa ma ki toa hakkaatoa nau.+ 27Aa naa tama e tautau haaeo ma nau, teelaa ni see fiffai maa nau ki tuku i laatou raa, kootou toomai naa tama naa ki te kina nei no taaia imua aku karamata!’”+
28I te saaita Jesus ni oti te kauake naa taratara nei raa, masike iloo Ia no hano imua ki Jerusalem.
Jesus ku uru atu ki Jerusalem ma se tuku
(Mt 21.1-11; Mk 11.1-11; Jn 12.12-19)
29Te saaita Jesus ni taupiri atu ki naa matakaaina Bethpage ma Bethany i aruna te mouna e ttapa ma ko te Mouna naa Oliv raa, heunatia iloo Ia ana disaipol e lua ki oo imua, 30ka taratara ake peelaa ki te takarua naa, “Koorua oo atu ki te tamaa matakaaina e tuu imua naa. Te saaita koorua e ttae atu raa, koorua ma ki kkite ma se sukua donki e saisaitia ka tuu. Te sukua donki naa ni seai iloo ki kaakea se tama no terekia. Koorua veetea te manu naa aa ku taakina mai. 31Ki mee maa se tama e vasiri atu peelaa, ‘Te manu naa e veetea koorua ki aa?’ Teenaa koorua ku mee ake, ‘TeAriki e vana ma ki too ake kiaa ia.’”
32Te takarua naa ni oo no kkite iloo i naa takkoto mai naa mee naa pee ko naa taratara ake Jesus ki laaua. 33Te saaita te takarua naa koi ttuu ka vvete te manu naa raa, te tama e mee tana manu naa ku hanake no mee ake ki laaua, “Te manu naa e veetea koorua ki aa?”
34Te takarua raa ki mee ake, “TeAriki e vana ma ki too ake kiaa ia.” 35Teenaa taakina iloo laaua te sukua donki raa ki Jesus. Araa ffora iloo naa maro laaua raa vaaruna te manu raa no hakkake atu Jesus ki aruna. 36Te saaita Jesus ni tere ake i te manu naa raa, te henua ni horahora naa maro laatou raa iloto te ara ki tere ake Jesus vaaruna.
37I tana saaita ni taupiri atu ki Jerusalem, i te kina te ara raa e tere iho i te Mouna naa Oliv raa, te kuturana tama e tammaki i naa tama e tautari iaa Ia raa ni kaamata te huahua ka hakanau i TeAtua i naa vana e llasi laatou ni kkite. Naa tama naa ni tanitani varo peelaa,
38“TeAtua ki haia hakaraaoina a Ia te Tuku teelaa e au iloto te inoa TeAriki!
Te laaoi TeAtua ki takoto i te lani
aa taatou ki hakanau i TeAtua, te tama e noho hakamaatua i aruna naa mee hakkaatoa!”+
39Teenaa ki mee ake aaraa tama i naa Faarisi raa peelaa ki Jesus, “Te tisa nei, vanaatu ki oo disaipol raa ki ppui naa pukua laatou!”
40Jesus ki mee ake, “ Nau e mee atu ki kootou, ki mee maa naa tama nei e ppui naa pukua laatou, naa tamaa hatu iloto te ara raa ma ki massike no tanittani varo!”
Jesus e tani i tana aroha i Jerusalem
41Te saaita Jesus ni hanatu no taupiri iloo ki Jerusalem, ka kite i naa tuu mai te henua naa raa, a Ia ni tani i tana aroha. 42A Ia ki taratara peelaa, “Ki mee koi koe ni iloa i te aso nei maa te ara te noho laaoi raa e sura atu peehea! Aroha, koe ku sukumuri. Te ara te noho laaoi raa ku oti te huuina TeAtua iaa koe! 43Te aso raa ma ki tae mai, teenaa naa tama e tautau haaeo ma koe naa ma ki oo atu no aarehatia koe. Naa tama naa ma ki ppena naa pae laatou ka roorosi ki hetaa maa kootou. Koe ma ki osohia atu naa tama naa i naa vasi hakkaatoa no seua. 44Koe ma ki seua naa tama naa ki laro no taaia too kanohenua naa hakkaatoa. Seai iloo se kina tokotasi ma ki taukareka hakamaarie, teenaa i te saaita TeAtua ni hanatu no mee ma ki hakasao kootou raa, kootou ni see fiffai maa kootou e hakannoo.”
Jesus ku hano ki te Hare Tapu
(Mt 21.12-17; Mk 11.15-19; Jn 2.13-22)
45I tana saaita ni tae atu ki Jerusalem raa, a Ia ni hano ki te Hare Tapu. Teenaa kerekereia iloo Ia naa tama e nnoho i te kina naa ki oo ki taha, teenaa ko naa tama e nnoho ma naa mee laatou ma ki oo ake te henua no tautauia. 46A Ia ki mee ake ki naa tama naa peelaa, “Te Laupepa Tapu raa e taratara maa, ‘Taku Hare Tapu nei se kina naa tama TeAtua e oomai no taku.’ Aa teenei kootou ku oomai no haia ma se kina naa tama e kailallao e oomai no mmuni!”+
47I naa aso hakkaatoa raa, Jesus e noho ka akonaki peenaa naa tama raa iloto te Hare Tapu. Teenaa naa maatua hakamaatua, naa tisa naa loo, aa ma naa tama hakamaatua naa Jew raa ni sessee ara ki taia laatou Jesus.+ 48Tevana iaa laatou ni see hai ara e illoa, i te henua e nnoho ka hakannoo peenaa ki naa taratara hakkaatoa Jesus e akonaki ake.
Copyright © 2009 Translation Committee of Takuu, Mortlock Community
Language: Takuu
Translation by: Translation Committee of Takuu, Mortlock Community
Contributor: Isles of the Sea
This translation is made available to you under the terms of the Creative Commons Attribution-no derivatives license.
You may share and redistribute this Bible translation or extracts from it in any format, provided that:
You include the above copyright information.
You do not make any derivative works that change any of the actual words or punctuation of the Scriptures.


text:
Ko te kiritaki mo nga tihi he waimarie tonu! Ahakoa kei te rapu koe mo etahi kohanga hou kia kaha ki te tahatika ki te tahatika ranei ki tetahi taapi hou hei whakauru i roto i te tirotiro i to kiriata hararei tino pai, ko nga Buddhatrends te tuku i te tini o nga koti me nga t-shirts, me nga kaitohu nui, me te nui o te mahi. te hokohoko mo nga tihi e nui ake ngahau!
Ka kitea e koe to kohinga kohinga o runga ki te maere ahurei, ki te tuku i te taketake me te whakamarie ki nga kiritaki katoa. Hei tauira, ko o tatou Wewete Dresses he tino pai ki te haere ki te kakahu me o tatou Shirt, mehemea kei runga koe i te waahi mo tetahi mea ka koroka, ka whiua i te wa e haere ana koe ki te kawhe, haere ki te kiriata, tae noa ki a koe e mahi ana i nga mahi o ia ra. .
Ko nga mea e rite ana ki nga Taera, T-shirts, Tae Tank, me Cardigans ka tino tangi katoa, engari, ka hoko mai nga hokohoko i Buddhatrends! Ka hoatu e matou to matou waitohu Tohu Tohu Tohu Tohu Whakanoho hei tauira me te mea nui hei kakahu ki te hakari waiata, ki tetahi huihuinga ranei o nga tangata auaha, taketake e kore e wehi ki te tu atu.
Ko nga Topa katoa i to matou pae i hanga mo te hunga e kore e wehi ki te tu ki waho me te korero, ahakoa, ko te tu i waho ko te tikanga ko te hiahia o te tangata kia pupuhi. Ko te kohinga Tops hoki e whakarato ana i nga mea kino me nga mea tino ataahua e noho tonu ana mo te wahine e hiahia ana ki te whakarahi ake i te korero. Ko to maatau Cotton Cotton me te Linen Shirt te tauira tino pai ki te kaipānui te kaipānui i tenei wahine ko te wahine e rapu ana i taua pauna pai o te taatai me te taketake.
He kohikohinga o nga tihi o te Buddhatrends e whakarato ana i nga huarahi ki nga wahine katoa, ko nga mea ngawari me te mataaratanga, me te hunga he uaua me te rapu i te taketake. I te wa e whakarahi ana i te ahua o te taangata, no te mea kaore he waa e kaha, a, ko te tino ataahua o tenei kohinga o runga. "


text:
Nā te whakaaetanga a te Taraipunara kia tirohia te Ture Takutai Moana me te mōhio he kōwhiringa pōti e kainamu mai nei, ko ngā amorangi tōrangapū ka ruku ki te take nei.
Pari mai, timu atu, e whati tonu ana te tautohe mō te mana takutai moana, ēngari tōka tū moana tonu te tū a Hone Harawira.
"E mea ana a Mana, e mea ana ahau, e mea ana te iwi Māori, 'Whakahokia mai te takutai moana'. Tēra te mea nui. Mihi atu ki te Taraipunara."
Tautoko ana te Pāti Māori i te arotake a te Taraipunara ahakoa i tautoko kē rātou i te ture o Nahinara, tērā i whakakapi i te ture takutai moana a Reipa i kune mai ai te Pāti Māori.
Hei tā Marama Fox, kaiarahi takirua o te Pāti Māori, "Ki te kore te Pāti Reipa i tāhae nei ō tatou whenua kei raro i te Foreshore and Seabed Act kāore he take mō te Marine and Coastal Areas Act. Heoi ano, kua hipa te wā nā reira kei te pai ki au kia whakawhānui tēnei korero."
Ko tā Reipa ka tatari ki te whakatau a te Taraipunara, ēngari kua huri te tai mō rātou.
E ai ki a Kelvin Davis, kaiarahi tuarua o Reipa, "Kua ako te rōpū Reipa i ngā hē o tō mātou tū i te tau rua mano mā wha. Tō matou hiahia kia kore anō te Rōpū Reipa e taka ki te hē."
Ēngari e mea ana a Harawira, "Moumou b***** taima te whakapāha mai. Whakahokia mai."
Kāore ano kia whakatau āhea puta ai ngā whainga a te Taraipunara.


text:
Kolkata - Gangasagar - Sundarbans
Waehere Tae: 220 | 07 Nights Program
RUA 1: KOLKATA ARRIVAL AND HALF DAY CITY TOUR
Ka tae mai ki te huarahi o Howrah ki te hotera. I muri mai i te mahinga o te taone nui o te taone o Victoria Memorial me te Eden Garden stadium. I te po i Kolkata.
DAY 2: KOLKATA - MAYAPUR - KOLKATA
I te ata i muri i te parakuihi ka haere ki Mayapur ka haere ki te temepara o Iskcon rongonui. Hoki ki Kolkata me te po.
DAY 3: KOLKATA - GANGASAGAR - KOLKATA
I muri i te parakuihi mo Gangasagar. Na ka whiti i te awa, ka tirotiro i te motu o Sagar. Ka hoki mai ki Kolkata me te po.
Tuhipoka mo te Tour a Gangasagar:
Ka whakaratohia e matou te Car Ac mo Kolkata ki Ferry Ghat, ko te Lot No. 8 / Harwood Point (90 Km), ka hoki ki Kolkata. I muri i te taenga o Rota Nama 8, me kawe koe ki te whakawhiti i te awa o Muri Ganga mo Kachuberia. A ka tango i tetahi motokā mo Hagar Island mai Kachuberia. Ko te utu putea me te motuka taraiwa mai Kachuberia ki te motu o Sagar me te hoki mai ki a koe.
RUA 4: KOLKATA KAUPAPA RAU
I muri i te parakuihi i te ra katoa o te huarahi o Howrah Bridge, Belur Math, Te Whare Tapu o Dakshineswari Kali, te temepara o Kalighat Kali, Te Whare Taonga Inirani, Te Whare o Te Tangata me te Whare o Birla. I te po i Kolkata.
DAY 5: KOLKATA - SUNDARBAN
I te ata i muri i te parakuihi ka tango mai i te hotera, ka maturuturu ki Priya Cinema. Ka peia koe ki Gothakali. Na ka eke ki te puni o Tiger. I te po i Sundarban.
Rārangi 6: SUNDARBAN
I muri i te haerenga o te parakuihi o Sundarban. I te po i Sudarban.
DAY 7: SUNDARBAN - KOLKATA
I muri i te tukurua o te parakuihi ka hoki atu ki te karaihe Priya Cinema. Na ka hinga koe ki te hotera o Kolkata. I te po i Kolkata.
DAY 8: KAUPAPA I TE AIRPORT / STATION
Whakaorangia te ata me te poutete o te ahiahi i te teihana rererangi / tereina mo te haere haere.


text:
You are here:
Kokona Rauemi
Ka kitea ngā papakupu tuihono, ngā mahere whenua, me ētahi atu rauemi hei āwhina i a koe me tō mahi i te kura.
Ngata Dictionary
He papakupu tuihono reo Māori, reo Ingarihi hoki.
Iwi Map
E whakaatu ana tēnei mahere whenua, ngā Rohe Iwi o Aotearoa, i ngā rohenga whenua o ngā iwi huri noa i Aotearoa.
Aotearoa Place Names
He mahere whenua o ngā ingoa wāhi Māori, pāwhiria ia ingoa kia rongo ai ki tāna whakahua.
Iwi information
Kitea ngā mahere whenua, ngā whakaahua, ngā kōnae ororongo me ngā kōnae ataata e pā ana ki te nuinga o ngā iwi o Aotearoa.


text:
Ningbo Hilectro Power Technology Co., Ltd ko te mahi matua o Haitian Drive, e tino te i roto i hokohoko i te Forklift hiko, Pūtāpae, whenua waka, golfcart etc Kei te piri te kamupene te rapunga whakaaro o Haiti Group "Kounga High, pai tiketike, me te pūngao tiaki ", me te whai i tuku i te hua o te piha haapiiraa pai ki te kiritaki.
Kei te kamupene i roto i te Rohe Ahumahi o Beilun i ko tetahi o te tauranga nui huri noa i te ao. Ko te rohe o te wheketere kei te hipoki 110 mita pūrua Whārangi. Rite rawa ki ngā rārangi production maha nei ā-tau kaha kei runga 10 Whārangi huinga o forklifts, te kamupene kua te pokapū whakamātautau matatau i te wa ano.
Kohikohi ki nga rangatira ngaio, te kamupene kua he tiketike mutunga R & D rōpū. Na roto i te whakakotahi i te wheako kāinga me tāwāhi, kei te whakapai ake i te kapa i te kounga o te forklifts tonu, me te ngana ki te kia runga i roto i te kaituku runga i roto i te ahumahi.


text:
Kei te kaha whakahē te ātirīkona o Te Tairawhiti a Hirini Kaa i te putanga o Amerika i te whakaaetanga āhuarangi o Parī. Kei te tū kotahi ngā kaiārahi o ngā hāhi o Aotearoa me ngā hāhi taunaki i te āhuarangi ki te whakahē i ngā mahi a Perēhitini Trump.
Ko tā ātirīkona Hirini Kaa, me kōkiri whakamua te whenua o Amerika i te whawhai kia aukati ai ngā hauhā korohū e paruparu ana i te āhuarangi.
E whakapono ana a Kaa ko ngāi Māori me ngā whanaunga o te Moananui ā Kiwa te hunga kei te kaha pākino i te tūāhua nei
I te tau rua mano tekau mā rima, kotahi rau e iwa tekau mā ono ngā whenua, waihoki a Aotearoa i tāmoko ai te Whakaaetanga Āhuarangi o Parī, i panoni i te marama o Mei kua hori, hei whakamahi i ngā rawa Māori, hei whakaiti i ngā hauhā korohū me te whakaheke i te pāmahana hurinoa i te ao.
E whakarite ana te hāhi Mihingare i te rautaki e whakaiti ai te hauhā korohū mā te wakarererangi hei painga mō ngāi moutere.


text:
He Mahere Ako
Te Arotahi
- Te whakanui tūāhua tāpua – Matariki
- Te whakatairanga i te tuakiri ā-motu – Te Rā Motuhake o Matariki
Whenu
- Te Whakaritenga Pāpori me te Ahurea
Pūkenga
Te Tūhura Uaratanga
Ngā Huatau
- Te ahurea
- Te tuakiri
- Te whakamarumarutanga
- Te whakaritenga pāpori
Ngā Tino Akoranga
- Te noho a te Māori hei tangata whenua i Aotearoa i ngā wā o neherā
- Te whanaketanga o te tuakiri o Aotearoa me ngā whakaputanga
- Te whakatū me te whakahaere o ngā tikanga ture o Aotearoa me ngā āhuatanga o te ture e tāmi ana i te iwi Māori


text:
Ki te riu o Waikato, e whia rau ngā pononga o Te Kiingitanga rātou ko te Kiingi Māori i whakarauika atu ki te huinga o te Poukai tua waru tekau mā whā o te marae o Horahora.
Ko te reo o te Kiingitanga e tohu nei i te tīmatatanga o te poukai o te tau hōu Pākehā
Ka mea mai a kaumātua a Pat Kingi, “Kia whai wā te Kiingi Māori me ngā pononga o Te Kiingitanga ki te tangi apakura i a rātou mā kua riro atu i te tau kua hipa.”
He āta kōrero hoki i ngā kaupapa nui i te ao Māori.
“Kua whakatakotoria mai rā ngā pōwhiri mō te kotahi rau e rima tekau o te hāhi Ringatū. Nō reira, kua whakapōumanawatia e te Kiingi ki te tautoko, nā te mea ko tana mokopuna i tūātia ki te hāhi Ringatū,” i kī atu i te waha korero o Te Kiingitanga, i a Rahui Papa.
“Ka mutu ko te kotahi rau o te hāhi Rātana hei tēnei tau ko ngētehi o ngā mokopuna a Te Arikinui Te Atairangi Kaahu i tūātia i roto i te hāhi Rātana. Me te kotahi rau ono tekau o Te Kīingitanga ake nei i roto i tēnei tau kotahi.”
Ko tā te hemana o Te Kāhui o Te Tekau mā rua o Kiingi Tuheitia, “Ko te hononga hoki, ahakoa i runga ngā whakapapa, ko te hononga o te taonga nei o te Poukai i runga anō i te tono o ō mātou kaumātua.”
I tōna orokohanga i tū ngā poukai o Horahora i te marama o Mahuru, engari, i te tau toru tekau mā whā i hiki ai ki te rā tuatahi o tau hōu Pākeha nā te amine atu o Kiingi Koroki hei whakatairanga i te wā koakoa o te tau.
“Ko te whakakotahi i a mātou anō, kia hoki mai ngā whānau o konei ki tō rātou ūkaipō,” i mea atu te māngai o Ngā Katiaki o te marae, i a Wayne Knox.
“Kia hono ai ngā āpiti hono ki te whenua, otirā ki a tātou anō.”
Ka hoki mai te whānau te nuinga o te wā hei āwhina i a tātou hei kawe i te kaupapa o te Kiingitanga,” i mea atu a Materita Moewai Moana, nō te haukāinga .
“I've actually quite enjoyed coming back and helping out in the kitchen and meeting my whānau,” i kī atu a taiohi, a Karamea Watene Taurerewa.
“It means everything for me to come back. I'm just grateful for my aunties and uncles for bringing me back and my Nan also.”
Ka haere atu ngā pononga ki Te Waiariki ki te marae o Kokohinau mā rātou te Poukai tua rima tekau mā rima e kawe hei te tekau mā whā o tēnei marama.


text:
Ko te rohe o Te Tairāwhiti kei te taumata tiketike o ngā tatauranga patu tangata i te motu, ā tāngata takitahi nei. Nā reira, e tūmanakohia ana mā te mahi tahi a ngā pirihimana rātou ko ngā iwi, hapū te kaupapa hōu a Whāngaia ngā Pā Harakeke aua tatauranga e whakaheke iho.
E 3500 ngā karanga ka whakautua e ngā pirihimana o Te Tairāwhiti ia tau, heoi ko tā rātou me tīni taua tūāhuatanga..
Nā whai anō kei te mahi ngātahi ngā pirihimana me ngā iwi i tētahi kaupapa hōu a Whangai Ngā Pā Harakeke, kia kōtahi te punaha kōrero, kia mōhio pū ai ngā hiahia o ngā whānau
Ko te mahi ngātahi o ngā roopu rerekē te mea motuhake o te kaupapa otira te matapaki ia keehi, he kaupapa kāore anō kia kitea i ngā tau.
He tuatahitanga mō te rohe nā whai anō kua tipu to rātou tira mai i te whā ki te 23 hei kaupare i tēnei raru nui.


text:
1-7 no Fepuare
NEHEMIA 1-4
Himene 126 e pure
Parau omuaraa (3 min. aore ra iti a‘e)
TAO‘A RAU BIBILIA
“Mea au roa na Nehemia te haamoriraa mau”: (10 min.)
[A pata i te video Omuaraa parau o te buka Nehemia.]
Ne 1:11–2:3—Te tumu o to Nehemia oaoa, o te haereraa ïa o te haamoriraa mau i mua (w06 1/3 5 par. 5)
Ne 4:14—Ua faaruru Nehemia i te patoiraa i te haamoriraa mau maoti te tiaturiraa ia Iehova (w06 1/3 5 par. 9)
-
A maimi i te mau poe pae varua: (8 min.)
Ne 1:1; 2:1—No te aha tatou e parau ai e hoê â haamataraa to te taioraa o te “matahiti hoê taau [aore ra piti ahuru]” i roto i te Nehemia 1:1 e 2:1? (it-2-F 995-996)
Ne 4:17, 18—E nafea te hoê taata e nehenehe ai e rave rima hoê noa i te ohipa patu-faahou-raa? (w06 1/3 4 par. 6)
Eaha ta te taioraa Bibilia o teie hebedoma e haapii ra ia ’u no nia ia Iehova?
Eaha te mau mana‘o o te taioraa Bibilia o teie hebedoma ta ’u e nehenehe e faaohipa i roto i te taviniraa?
-
Taioraa Bibilia: Ne 3:1-14 (4 min. aore ra iti a‘e)
A RAVE MAITE I TA OE TAVINIRAA
A faaineine i te mau hi‘oraa no te pûpû i te mau papai o teie avae: (15 min.) Aparauraa. Faahi‘oraa: a faaohipa i te hi‘oraa taitahi no te pûpû i te mau papai e a tauaparau no nia i te mau mana‘o faufaa o te reira. A haapapu eaha ta te taata poro i rave ia nehenehe oia e ho‘i faahou mai e farerei i te taata. A faaitoito i te mau taata poro ia faaineine i ta ratou iho hi‘oraa no te pûpû.
ORARAA KERISETIANO
Himene 103
A faanaho i ta oe porotarama i teie nei no te riro ei pionie tauturu i Mati aore ra Eperera: (15 min.) Aparauraa. A hi‘opoa i te mau mana‘o tano maitai o te tumu parau “E taime maitai no te poro rahi atu â!” (km 2/14 2) A haapapu e mea faufaa ia faanaho ê na i te porotarama. (Mas 21:5) A uiui i te mana‘o o e piti taata poro o tei riro ê na ei pionie tauturu. Eaha te mau fifi ta raua i faaruru? Eaha te mau haamaitairaa ta raua i ite?
Haapiiraa Bibilia a te amuiraa: ia pene 8 par. 1-16 (30 min.)
Haapotoraa o teie porotarama e to te hebedoma i mua (3 min.)
Himene 135 e pure


text:
Mai i te putanga o te kiriata Moana i te reo Māori, kua kaha rata atu, whakatairanga hoki ngā kamupene nunui pēnei i a Air New Zealand me Leggo i taua kiriata. E ai ki te kaihautū, e ai ki a Tweedie Waititi kei te tino harikoa ia i aua mahi.
Nā te mahi māia o nga kaihanga kiriata Māori, kua whai hua te reo huri noa i te ao.
Ko tā Waititi, “I te wa ka puta mai i runga i te kōpae, i runga ia ITunes hoki ka āhei a Air NZ ki te whakaatu ki o rātou waka rererangi.”
Mai i te putanga o te kiriata i te Mane kua hipa, kua kaha rata mai ngā kamupene nunui pēnei i a Leggo ki te whakatairanga i te kiriata, kei te whakaatu hoki a Air New Zealand i te kiriata ki o rātou waka rererangi.
Ko tā te kaiarataki o Cutral Development Andrew Baker, “In November when the DVD is released and its released through ITunes that Air NZ will also be one of the first airlines in the world to show Moana reo Maori.”
Ko tā Waititi, “Waimearie tātou. He kamupene nui ērā. Kua peka mai rātou ki te tautoko i a mātou i tēnei kaupapa a Air New Zealand, rātou kua homai ngā tikiti kia āhei mātou ki te mahi i a mātou mahi,”
Kei te kaha waiata hoki ngā tamariki i ngā waiata reo Māori nā te kiriata.
Hei tā Waititi, “He nui ngā hua kua puta. Ko te hua tino nui kua puta tō tātou nei reo ki te ao a kua whakaara ake anotia to tātou nei reo,”
Ko tā Baker, “I think that now that it's in te reo Māori it's going to get a whole other lift and a whole other boost and will add a whole new dimension to that movie, especially for visitors coming on our aircraft to NZ in te reo I think it's going to be fantastic. It's going to be really popular with our customers.”
Ka tīmata te whakaatu i te kiriata ki ngā waka rererangi a te marama o Whiringa ā Rangi.


text:
Haere tīmata, te tiki i te faufaa
Hipanga 1. Tūhono iOS Pūrere ki Rorohiko
Neke dr.fone kete i runga i tō rorohiko. Whakamahia te taura USB e tae mai ki tō pūrere iOS ki te hono i tō pa iPhone, iPad iPod ranei, ki tō rorohiko. Pāwhiritia te "Whakaora Raraunga", me te tīpako "Whakaora i Pūrere iOS" kōwhiringa.
Tips: I mua i rere dr.fone, e mahara koe ki te tiki i te putanga hou o iTunes. Ki te karo i te tukutahi aunoa, e kore te whakarewa iTunes ina rere dr.fone kete. Whakaaro ahau te mono koe te tukutahi automatical i iTunes mua: whakarewa iTunes> Manakohanga> Pūrere, tirohia "Ārai iPod, iPhones, me iPads i te tukutahi aunoa".
Hipanga 2. Matawai tō Pūrere mō Lost Raraunga runga reira
Noa pāwhiritia te pātene "Tīmata Matawai" ki te kia te matawai i tēnei hōtaka koutou pa iPhone, iPad iPod ranei ki te matawai mō raraunga Mukua ngaro ranei. kia muri i te tukanga g matawai he torutoru meneti, i runga i te nui o ngā raraunga i runga i tō pūrere rānei. I roto i te tukanga matawai, ki te kite koe i e i te raraunga e rapu ana koutou mo te mea i reira, ka taea e koe te pāwhiri te pātene "Tatari" ki te aukati i te tukanga.
Hipanga 3. Arokite te Raraunga Karapa
Ka tangohia e koe te scan etahi wa. Kia te oti te reira, ka taea e kite koe i te hua scan hangaia e te hōtaka. Raraunga e rua ngaro me ngā i runga i tō pūrere e whakaaturia i roto i ngā kāwai. Hei tātari i te raraunga mukua i runga i tō pūrere iOS, ka taea e koe swipe te kōwhiringa "whakaatu anake nga tūemi i mukua" ki ON. Mā te pāwhiri i te momo kōnae i roto i te taha ki maui, ka taea e koe te arokite i te raraunga i kitea. A ka taea e kite koe i reira he he pouaka rapu i runga i te matau runga o te matapihi. Ka taea e koe te rapu i te kōnae motuhake mā te pato i te kupu matua i roto i te pouaka rapu.
Hipanga 4. Whakaora Raraunga i tou pa iPhone / iPad / iPod
A, no te kitea e koe i te raraunga e hiahia ana koe, tika hoatu te tohu taki i mua o te pouaka ki te tīpako ratou. I muri i reira, pāwhiri i te pātene "Whakaora" i te matau raro o te matapihi. Na roto i te taunoa, ka te raraunga ora ake kia ora ki tō rorohiko. Ko ngā karere kuputuhi, iMessage, hoapā, ranei tuhipoka, ka pāwhiri koe Whakaora, ka ui te pakū-ake koe ki te "Whakaora ki Rorohiko" "Whakaora ki Pūrere" ranei. Ki te hiahia koe ki te hoatu i enei karere hoki ki tō pūrere iOS, pāwhiri "Whakaora ki Pūrere".
Hipanga 1. Kōwhiri Aratau Whakaora
Neke dr.fone me tīpako "Whakaora i iTunes Kōnae Pūrua" i "Whakaora Raraunga" taputapu. I muri reira, ka kitea te taputapu tārua whakaora iTunes iTunes katoa kōnae pūrua i runga i tenei rorohiko, me te whakaatu ia ratou i roto i te matapihi. Ka taea e koe te whakaū i tetahi ko te kotahi e hiahia ana koe kia rite ki te rā kua hanga reira.
Hipanga 2. Karapa Raraunga i iTunes Kōnae Pūrua
Kōwhiritia te kōnae tārua iTunes e kei te raraunga e hiahia ana koe ki te ora, me te pāwhiri "Tīmata Matawai". ka tango te reira i te meneti torutoru ki te tango raraunga katoa i te kōnae pūrua iTunes. Kia manawanui.
Hipanga 3. Arokite me Whakaora Raraunga i iTunes Pūrua
I muri i te hēkona ruarua, ka kia tangohia, ka whakaaturia i roto i ngā kāwai raraunga katoa i roto i te kōnae pūrua. Ka taea e koe te arokite ratou tetahi i tetahi i mua i te ora. Na e taea tīpakongia koe te tohu, me te ora te hunga e hiahia ana koe mā te pēhi i te pātene "Whakaora" i te raro. Na e taea te tika ora ake hoapā, pitopito kōrero me ngā karere ki tō pūrere iOS ki te puritia e koe i tou pūrere iOS hono ki tō rorohiko mā te taura USB i roto i te tukanga whakaora.
Tips: Ka taea e kite koe i reira he he pouaka rapu i roto i te matapihi hua. Mai i reira, ka taea e koe te pato i te ingoa o te kōnae ki te rapu hoki i te reira.
Hipanga 1. Kōwhiri Aratau Whakaora
I muri rere dr.fone kete, whiriwhiri te aratau whakaora o "Whakaora i Kōnae Pūrua iCloud" i "Whakaora Raraunga" i runga i te Papatohu. Na ka kite koe i te matapihi i raro. E tomo i tō pūkete iCloud me te kupuhipa ki te takiuru. dr.fone e koutou tūmataiti tino. e kore matou pupuri i te lekooti o tetahi tō info pūkete Apple ranei ihirangi i tetahi wa i roto i o koutou wā.
Hipanga 2. Tikiake Kōnae iCloud Pūrua
A, no te takiuru koe ki iCloud, ka taea e te hōtaka kitea ngā kōnae tārua iCloud katoa i roto i tō pūkete. Kōwhiritia te tetahi e haere koe te wahi ki te ora raraunga, me te pāwhiri i runga i te pātene "Tikiake".
Na ka i roto i te pakū-ake, ka taea e koe te whiriwhiri i te momo o ngā kōnae e hiahia ana koe ki te tiki. Tenei ka whakaiti i te wa o te tikiake i te kōnae pūrua iCloud. I muri i taua, ka taea e koe te matawai i te ihirangi iCloud inaianei. Pāwhiritia i runga i te pātene "Karapa" ki te timata. ka tango te reira koe i etahi wa. tatari Just hoki te kau.
Hipanga 3. Arokite me Whakaora Raraunga i iCloud Kōnae Pūrua
ka kia tino rite i roto i te meneti torutoru te scan. Kia mutu te reira, ka taea e koe te arokite i tata katoa raraunga i roto i to koutou kōnae pūrua iCloud, rite hoapā, karere, whakaahua, me te ake. Tirohia ratou tetahi i tetahi, ka tohu i te tūemi e hiahia ana koe. Na ka pāwhiri i runga i te "Whakaora ki Rorohiko" ranei "Whakaora ki tō pūrere" pātene ki te whakaora ia ratou i runga i tō rorohiko, i tō pūrere ki te pāwhiri kotahi ranei.
Na e taea te tika ora ake hoapā, karere me ngā kōrero ki tō pūrere iOS ki te hono i tō pa iPhone, iPad iPod ranei te ki tō rorohiko ki te taura USB i roto i te tukanga whakaora.


text:
Ngā Tohu a Matariki
Ngā tuhituhinga
Ko te kāhui o Matariki tētahi tohu o te tau hōu Māori. Kei tēnā iwi, kei tēnā iwi ōna ake kōrero mō ngā whetū i te rangi.
I ngā wā o mua, he tohunga ngā tīpuna Māori ki te tātai arorangi.
Nā ēnei mōhiotanga i āhei ai rātou ki te whakawhiti i Te Moana-nui-a-Kiwa, tae noa mai ki Aotearoa.
Ko te takurua te wā ka tiaho mai tēnei kāhui i te pae. Hei konei e kitea ai te mōmona o te kererū me te mahi korotutu ki te hinu.
Me hauhake ngā huawhenua i te Hōtoke kī ai ngā pātaka kai.
I āta mātaki rātou, ngā tīpuna Māori, ki ngā tohu.
Mēnā ka mārama te kite atu i ngā whetū, ka mahana ngā rā e heke mai ana, ā, kua pai ki te whakatō kai i te tīmatanga o te kōanga.
Heoi, ki te rehurehu te kite atu, ka mātao ngā rā, ā, me tatari rā anō mō ngā marama o waenganui i te kōanga whakatō kai ai.
Koinei hoki te wā ka poroporoakitia ngā mate o te tau kua pahure. E tika ana te whai whakaaro ki a rātou kua wehe atu ki tua o te pae.
Whāia tonutia ai tēnei āhuatanga i ēnei rā.
Ka whai wāhi atu hoki ki ngā āhuatanga whanaunga.
Ka mahi tahi ngā reanga maha ki te whakarite te hākari.
He kōanga ngākau te kite i ngā tamariki e mahi ngātahi ana me ngā pākeke.
I tēnei ka eke te kōrero, “Kua takitahi ngā whetū o te kāhui o Matariki.”
I tēnei wā, he tokomaha ngā tāngata kei Aotearoa nei e whakanui ana i te tau hōu Māori.
Kei tēnā whānau, kura, hapū, hāpori anō hoki ō rātou ake mahi pārekareka hei tohu i a Matariki pēnei i te waiata, te haka me ērā atu mahi o te whare tapere.